ขอภาคธุรกิจเชื่อมั่น รัฐกำลังเตรียมพร้อมพัฒนาประเทศและพลิกโฉมเศรษฐกิจไทย ปัจจุบันรัฐเตรียมแผนระยะยาว
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน กล่าวปาฐกถาพิเศษในหัวข้อการพัฒนาประเทศอย่างยั่งยืนท่ามกลางความท้าทาย BCG และพลังงาน ว่า หลังการเปิดประเทศแล้ว จะเห็นว่าไทยยังเป็นประเทศที่พึ่งพาสินค้าและบริการ และการท่องเที่ยว ที่มีผลต่อระบบเศรษฐกิจในภาพรวม ปัจจุบันทำให้รัฐได้เตรียมพร้อมให้ภาคธุรกิจเดินหน้าธุรกิจให้คล่องตัวขึ้น ควบคู่กับการเตรียมวัคซีนบูสเตอร์ 120 ล้านโดสไว้ในปีหน้า(65) รวมถึงการเตรียมเวชภัณฑ์และยารักษาโควิด-19 ลดอัตราการเสียชีวิตของผู้ป่วย เพื่อเป็นหลักประกันให้การทำธุรกิจหลังเปิดประเทศให้เดินหน้าต่อเนื่อง การเตรียมพร้อมนี้ ได้เร่งดำเนินการแล้วเป็นแผนระยะสั้น ขณะที่แผนระยะยาวนั้น นายกรัฐมนตรีได้วางแผนเชื่อมต่อภูมิภาค ปฎิวัติการเชื่อมโยงระบบราง ขนส่งจากชนบทสู่เมืองใหญ่ สร้างระบบรางที่เข้มแข็ง เพื่อให้เกิดการพัฒนา การกระจายตัวของภูมิภาคต่างๆ เป็นสิ่งที่รัฐกำลังเดินหน้าอย่างเต็มทึ่ ไม่ใช่เพียงเดินหน้าแต่พื้นที่เขตพัฒนาพิเศษภาคตะวันออก หรืออีอีซีเท่านั้น รวมถึงเดินหน้าโครงสร้างเครือข่ายภูมิภาค เชื่อว่าจะทยอยเสร็จและเห็นผลสำเร็จใน 5 ปีเป็นรากฐานที่สำคัญ นอกจากนี้ ยังปูพื้นเศรษฐกิจใหม่ที่เกิดขึ้น จากการที่ไทยประกาศในการประชุม COP2021 ลดการปล่อยก๊าซเรือนกระจกจากปัจจุบันอยู่ที่ปีละ 200 ล้านตันลงให้ได้ เพราะหากในอนาคตมีการเก็บเครดิตด้านคาร์บอนไทยอาจต้องเสียถึง 7 แสนล้านบาท โดยนายกรัฐมนตรีได้ประกาศความพร้อมของไทยที่เปลี่ยนตัวเองอย่างแน่วแน่ มีพลังงานสะอาดเป็นส่วนสำคัญในภาคธุรกิจ ผลักดันยานยนต์ไฟฟ้าเพิ่มสัดส่วนตามลำดับ  นำเทคโนโลยีสมัยใหม่เข้ามาส่งเสริมเพื่อความประหยัดพลังงานมากขึ้น  รวมถึงการปลูกป่า เพื่อส่งเสริมการเกิดอุตสาหกรรมใหม่ ทำให้เกิดคาร์บอนเป็นกลางได้ใน 20 ปีจากนี้ และยังเป็นการปกป้องจากการกีดกันทางการค้าด้านคาร์บอนฟุตปริ้นส์ในอนาคต รวมถึงจะมีการส่งเสริมการพัฒนา เพื่อให้ไทยเดินหน้าไปสู่จุดนั้นให้ได้ เชื่อว่าจะเป็นประโยชน์กับผู้ประกอบการไทย ยืนยันว่า จากนี้ต้องรักษาการเปิดประเทศให้ปลอดภัยให้ได้ และพร้อมรับฟังและสนับสนุนทุกภาคส่วนที่มีส่วนช่วยเดินหน้าประเทศนอกจากนี้ รัฐบาลยังมีทิศทางที่เตรียมอนาคตไว้คือ เชิญชวนผู้มีฐานะเข้ามาพำนักอาศัยในประเทศไทย เพื่อนำคนเก่งเข้ามาช่วยสร้างประเทศไทย เบื้องต้น ครม.อนุมัติแล้ว ที่ในปีหน้าจะเดินหน้าได้ตามเป้าหมายไว้เบื้องต้น 1 ล้านคน รวมถึงเตรียมระบบนิเวศน์ด้านสิ่งแวดล้อม ควบคู่กับการขยายตัวทางเศรษฐกิจ ที่ต้องอาศัยความร่วมมือจากภาคเอกชนและธุรกิจผลักดันเดินหน้า ต่อยอดเศรษฐกิจขนาดใหญ่ขึ้นมา ล่าสุดที่เดินทางไป ครม.สัญจรจังหวัดกระบี่ เห็นถึงกระแสการเดินหน้าขับเคลื่อนเมืองน่าอยู่เป็นมิตรต่อสิ่งแวดล้อม มองว่าจะเป็นแรงผลักดันเดินหน้าในอนาคตที่ดีและอยากให้ทุกภาคส่วนมองแนวทางโครงการแบบที่กระบี่ทำและเสนอโครงการดีๆเข้ามาที่รัฐบาล เพื่อให้เกิดความรวดเร็ว เป็นแรงเสริมให้เดินตามทิศทางด้านสิ่งแวดล้อมของโลก